[pic] | AZ EURÓPAI KÖZÖSSÉGEK BIZOTTSÁGA |

Brüsszel, 27.6.2007

COM(2007) 363 végleges

Javaslat

A TANÁCS RENDELETE

a Japánból származó televíziós kamerarendszerek behozatalára vonatkozó végleges dömpingellenes vám kivetéséről szóló 1910/2006/EK tanácsi rendelettel elrendelt dömpingellenes intézkedések időközi felülvizsgálatának megszüntetéséről és az 1910/2006/EK rendelettel elrendelt dömpingellenes intézkedések hatályon kívül helyezéséről

(előterjesztő: a Bizottság)

INDOKOLÁS

A JAVASLAT HÁTTERE |

A javaslat indokai és célkitűzései E javaslat tárgya a legutóbb a 2005. december 21-i 2117/2005/EK tanácsi rendelettel módosított, az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendelet (a továbbiakban: alaprendelet) alkalmazása a Japánból származó „egyes kamerarendszerek”, valamint „televíziós kamerarendszerek” behozatalára vonatkozó eljárások során. |

Általános háttér E javaslat az alaprendelet végrehajtásával összefüggésben, és az abban megállapított tartalmi és eljárási követelményeknek megfelelően lefolytatott vizsgálat eredményeként jött létre. |

A javaslat által érintett terület meglévő rendelkezései A Tanács 1910/2006/EK rendelete a Japánból származó televíziós kamerarendszerek behozatalára vonatkozó végleges dömpingellenes vám kivetéséről. |

Összhang az Unió egyéb szakpolitikáival és célkitűzéseivel Nem alkalmazható. |

KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT |

Konzultáció az érdekelt felekkel |

Az alaprendelet rendelkezéseinek megfelelően az eljárásban érintett érdekelt feleknek a vizsgálat során már lehetőségük nyílt arra, hogy érdekeik védelmében fellépjenek. |

Szakvélemények összegyűjtése és felhasználása |

Nem volt szükség külső szakértők bevonására. |

Hatásvizsgálat A javaslat az alaprendelet végrehajtásának eredményeképpen jött létre. Az alaprendelet nem ír elő általános hatásvizsgálatot, viszont tartalmazza a megvizsgálandó körülmények részletes listáját. |

A JAVASLAT JOGI ELEMEI |

A javasolt intézkedés összefoglalása A 2042/2000/EK tanácsi rendelettel végleges dömpingellenes vámot vetettek ki a Japánból származó televíziós kamerarendszerek behozatalára. 2006. december 21-én ezeket az intézkedéseket hatályvesztési felülvizsgálattá terjesztették ki. 2006. május 18-án a Bizottság új dömpingellenes vizsgálatot kezdeményezett a Japánból származó egyes kamerarendszerek Közösségbe irányuló behozatalával kapcsolatban. Az említett intézkedések hatálya alá tartozó termék teljes egészében beletartozik az új vizsgálat termékkörébe. Ezért az új vizsgálattal egyidejűleg időközi felülvizsgálatot indítottak a 2042/2000/EK tanácsi rendelet vonatkozásában. A 2042/2000/EK rendelet 2006. december 29-én vesztette volna hatályát. Mivel a televíziós kamerarendszerekre vonatkozó intézkedéseket az 1910/2006/EK tanácsi rendelet kiterjesztette, az időközi felülvizsgálatot automatikusan kiterjesztették az utóbbira is. 2007. április 12-i, a Bizottsághoz intézett levelében a panaszos hivatalosan visszavonta az egyes kamerarendszerekre vonatkozó panaszát, valamint jelezte, hogy már nem támogatja a televíziós kamerarendszerekre vonatkozó intézkedések fenntartását. A Bizottság ennek megfelelően megszüntetni szándékozik az egyes kamerarendszerekre vonatkozó eljárást, és javasolja a televíziós kamerarendszerekre vonatkozó meglévő intézkedések hatályon kívül helyezését, mivel a vizsgálat folyamán nem merült fel olyan szempont, amely azt jelezte volna, hogy az intézkedések megszüntetése és hatályon kívül helyezése ellentétes a közösség érdekeivel. Ezenkívül a Bizottság javasolja az említett, a televíziós kamerarendszerekre vonatkozó időközi felülvizsgálat megszüntetését, melyet az egyes kamerarendszerekre vonatkozó új vizsgálattal egyidejűleg indítottak. A Bizottság ezért azt javasolja, hogy a Tanács fogadja el a csatolt rendeletjavaslatot, amelyet a vizsgálatot megszüntető bizottsági határozattal egyidejűleg kell kihirdetni. |

Jogalap A legutóbb a 2005. december 21-i 2117/2005/EK tanácsi rendelettel módosított, az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendelet. |

A szubszidiaritás elve A javaslat a Közösség kizárólagos hatáskörébe tartozik. A szubszidiaritás elve ennélfogva nem alkalmazható. |

Az arányosság elve A javaslat a következők miatt eleget tesz az arányosság elvének: |

Az intézkedés formáját a fent említett alaprendelet írja le, és nem hagy teret a nemzeti döntéshozatalnak. |

Nem alkalmazandó utalás arra vonatkozóan, hogy a Közösségre, a nemzeti kormányokra, a regionális és helyi hatóságokra, a gazdasági élet szereplőire és a polgárokra háruló pénzügyi és adminisztratív terhet hogyan csökkentsék a lehető legkisebbre, és e teher milyen mértékben legyen arányos a javaslat célkitűzésével. |

Az eszközök megválasztása |

Javasolt eszköz: rendelet. |

Más eszközök nem felelnének meg a következő ok(ok) miatt: A fent említett alaprendelet nem rendelkezik más lehetőségről. |

KÖLTSÉGVETÉSI VONZATOK |

A javaslatnak nincs hatása a közösségi költségvetésre. |

1. Javaslat

A TANÁCS RENDELETE

a Japánból származó televíziós kamerarendszerek behozatalára vonatkozó végleges dömpingellenes vám kivetéséről szóló 1910/2006/EK tanácsi rendelettel elrendelt dömpingellenes intézkedések időközi felülvizsgálatának megszüntetéséről és az 1910/2006/EK rendelettel elrendelt dömpingellenes intézkedések hatályon kívül helyezéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre[1] (a továbbiakban: alaprendelet) és különösen annak 11. cikke (3) bekezdésére,

tekintettel a Bizottság által a tanácsadó bizottsággal folytatott konzultációt követően benyújtott javaslatra,

mivel:

A. HATÁLYBAN LÉVŐ INTÉZKEDÉSEK

2. A 2042/2000/EK tanácsi rendelettel[2] végleges dömpingellenes vámokat vetettek ki a jelenleg az ex 8525 80 19, ex 8528 49 35, ex 8528 49 91, ex 8528 59 90, ex 8529 90 92, ex 8529 90 97, ex 8537 10 91, ex 8537 10 99 és 8543 70 90 (KN-kódok 2007. január 1-jétől) bejelentett, Japánból származó televíziós kamerarendszerek behozatalára.

3. 2006 decemberében a Tanács az említett intézkedéseket az 1910/2006/EK rendelettel[3] megerősítette, időközi felülvizsgálattá terjesztve ki az alaprendelet 11. cikkének (2) bekezdésével összhangban (a továbbiakban: eredeti intézkedések).

B. ELJÁRÁS

4. 2006. április 4-én a Bizottsághoz panasz érkezett a Japánból származó egyes kamerarendszerek behozatalának az állítások szerint kárt okozó dömpingjével kapcsolatban.

5. A panaszt a közösségi gyártók nevében a Grass Valley Nederland BV nyújtotta be, amelynek termelése az alaprendelet 4. cikkének (1) bekezdése és 5. cikkének (4) bekezdése értelmében az egyes kamerarendszerek közösségi gyártásának jelentős részét teszi ki.

6. A panasz egyértelmű bizonyítékot szolgáltatott az említett termék dömpingelésére és az abból eredő jelentős kár meglétére, és ezt elegendőnek tekintették a dömpingellenes eljárás megindításának indoklásához.

7. A Bizottság az Európai Unió Hivatalos Lapjában közzétett értesítésben[4] (a továbbiakban: értesítés az eljárás megindításáról) dömpingellenes eljárást indított a jelenleg az ex 8525 80 19, ex 8525 80 91, ex 8528 49 10, ex 8528 49 35, ex 8528 49 91, ex 8528 59 10, ex 8528 59 90, ex 8529 90 92, ex 8529 90 97, ex 8537 10 91, ex 8537 10 99, ex 8543 70 90 és ex 9002 90 00 (KN-kódok 2007. január 1-jétől) KN-kóddal bejelentett, Japánból származó egyes kamerarendszerek Közösségbe irányuló behozatalával kapcsolatban.

8. Az eljárás megindításáról szóló értesítés meghatározása szerint a terméket Japánból származó egyes kamerarendszerek alkotják, melyek a következőkből állnak:

a) kamerafej:

i. amely integrált képkeresővel vagy képkereső-csatlakozóval rendelkezik, illetve amely képkereső csatlakoztatására alkalmas;

ii. mely integrált optikai blokkal, elülső egységgel vagy hasonló eszközzel (lásd a lenti leírást), vagy ezek csatlakoztatására szolgáló csatlakozóval rendelkezik, illetve amelyhez a fenti eszközöket csatlakoztatni lehet

iii. vagy egy egységet alkotva és közös házban a kameraadapterrel, vagy külön;

b) kameraadapter. A kamerafejjel egybeépítve vagy különálló egységként;

c) optikai blokk, elülső egység vagy hasonló eszköz egy vagy több képérzékelővel, melynek esetében a fényérzékeny letapogatási terület hasznos átmérője legalább 6 mm. A kamerafejjel egybeépítve vagy különálló egységként;

d) kamera-képkereső. A kamerafejjel egybeépítve vagy különálló egységként;

e) a kamerához kábel vagy drótnélküli csatlakozás révén csatlakoztatott bázisállomás vagy kameravezérlő egység (camera control unit, CCU);

f) egyetlen kamera vezérlésére (pl. színbeállításra, lencse- vagy fényrekesznyitásra) szolgáló működésvezérlő panel (Operational Control Panel, OCP);

g) több távoli kamera ellenőrzésére és beállítására szolgáló fő vezérlőpanel (Master Control Panel, MCP) vagy fő beállítóegység (Master Set-up Unit, MSU);

h) a nagyméretű stúdióobjektív (box lens) csatlakoztatására szolgáló illesztőegység, mint pl. a Large Lens Adapter vagy a SuperXpander, amely lehetővé teszi, hogy a hordozható kamerarendszerek ilyen objektíveket használjanak.

Együtt vagy külön importálva Japánból.

Nem követelmény, hogy a kamerarendszerek minden esetben tartalmazzák a fenti tartozékokat.

A kamerarendszerek fentiekben ismertetett különböző tartozékai (a kamerafej kivételével) külön-külön nem működőképesek, és nem kompatibilisek az adott gyártó által előállított kamerarendszerektől eltérő kamerarendszerekkel.

A termék nem foglalja magában azokat a lencséket és rögzítőket, melyek nem találhatók egy házban a kamerafejjel.

Az érintett termék alkalmas műsorközvetítésre, hírműsor felvételére és digitális filmgyártásra, illetve felhasználható professzionális alkalmazásokban. A professzionális alkalmazások körébe tartozik (többek között, de nem kizárólag): e rendszerek alkalmazása belső és külső terjesztésre szolgáló oktatási, szórakoztatási, promóciós és dokumentációs videófelvételek készítésére.

9. Az eredeti intézkedések hatálya alá tartozó termék teljes mértékben megfelel a fenti termékleírásnak.

10. Ennélfogva a Bizottság az alaprendelet 11. cikkének (3) bekezdése alapján ugyanazzal az értesítéssel megindította a 2042/2000/EK rendelet időközi felülvizsgálatát. Ezen időközi felülvizsgálat célja a 2042/2000/EK rendelet módosítása vagy hatályon kívül helyezése, amennyiben megállapításra kerül, hogy a Japánból származó egyes kamerarendszerekre intézkedéseket kell elrendelni, amely rendelkezések vonatkoznának a 2042/2000/EK rendelet intézkedéseinek hatálya alá tartozó televíziós kamerarendszerekre is. Ebben az esetben a 2042/2000/EK rendelettel elrendelt intézkedések fenntartása már nem lenne megfelelő, és a 2042/2006/EK rendelet megfelelő módosítása válna szükségessé.

11. A 2042/2000/EK tanácsi rendelet 2006. december 29-én vesztette volna hatályát. E dátumot megelőzően, a (2) preambulumbekezdésben említettek szerint, a Tanács a 2006. december 22-én hatályba lépett, 2006. december 19-i 1910/2006/EK rendelettel kiterjesztette a hatályban lévő végleges dömpingellenes intézkedéseket a televíziós kamerarendszerekre. A 2042/2006/EK tanácsi rendelet vonatkozásában indított felülvizsgálatot így automatikusan kiterjesztették az 1910/2006/EK tanácsi rendeletre.

12. A Bizottság a vizsgálat megindításáról hivatalosan értesítette az érintett exportáló gyártókat, az importőröket, importőszövetségeket és exportőrszövetségeket, az exportáló ország képviselőit, a felhasználókat, a nyersanyagszállítókat, valamint a panaszos közösségi gyártót. Az érdekelt felek lehetőséget kaptak arra, hogy álláspontjukat írásban ismertessék és meghallgatást kérjenek az eljárás megindításáról szóló értesítésben meghatározott határidőn belül, ezenkívül pedig kérdőíveket küldtek valamennyi érdekelt fél számára.

C. A PANASZ VISSZAVONÁSA, AZ ELJÁRÁS MEGSZÜNTETÉSE ÉS A HATÁLYBAN LÉVŐ VÉGLEGES DÖMPINGELLENES INTÉZKEDÉSEK HATÁLYON KÍVÜL HELYEZÉSE

13. 2007. április 12-én a Bizottsághoz intézett levelében a Grass Valley Nederland B.V. hivatalosan visszavonta panaszát. Ugyanebben a levélben a Grass Valley jelezte, hogy már nem támogatja az alaprendelet 11. cikkének (2) bekezdésével összhangban végzett hatályvesztési felülvizsgálat nyomán az 1910/2006/EK rendelettel bevezetett, a Japánból származó televíziós kamerarendszerekre vonatkozó eredeti intézkedések fenntartását.

14. Az alaprendelet 9. cikke (1) bekezdésének megfelelően a panasz visszavonása esetén az eljárás megszüntethető, kivéve, ha a megszüntetés sérti a Közösség érdekeit.

15. Erre tekintettel a Bizottság az XXX/EK határozattal[5] megszüntette a Japánból származó egyes kamerarendszerek Közösségbe irányuló behozatalára vonatkozó eljárást, mivel a vizsgálat során nem merült fel olyan szempont, amely azt jelezte volna, hogy a megszüntetés ellentétes a közösségi érdekkel.

16. A fenti (8) preambulumbekezdésben említetteknek megfelelően a Japánból származó televíziós kamerarendszerekre – melyek az egyes kamerarendszerekre vonatkozó eljárás termékkörébe tartoznak – szintén végleges dömpingellenes vámokat vetettek ki.

17. A (12) preambulumbekezdésben említetteknek megfelelően a közösségi gazdasági ágazat az említett levélben hivatalosan visszavonta ezen intézkedések melletti támogatását, és kérte hatályon kívül helyezésüket.

18. Ezért úgy határoztak, hogy a meglévő intézkedéseket hatályon kívül kell helyezni, mivel a vizsgálat során nem merült fel olyan szempont, amely azt jelezte volna, hogy a hatályon kívül helyezés ellentétes a közösségi érdekkel.

D. KÖVETKEZTETÉS

19. Az érdekelt felek megfelelő tájékoztatásban részesültek, és lehetőséget kaptak észrevételeik közlésére. Nem érkezett olyan észrevétel, amely azt jelezte volna, hogy az időközi felülvizsgálat megszüntetése és a hatályos dömpingellenes intézkedések hatályon kívül helyezése ellentétes a közösségi érdekkel.

20. Ennek megfelelően a jelenlegi felülvizsgálatot be kell fejezni és a Japánból származó televíziós kamerarendszerek behozatalára hatályban lévő végleges dömpingellenes vámokat hatályon kívül kell helyezni,

ELFOGADTA EZT A RENDELETET:

1. cikk

Az 1910/2006/EK tanácsi rendelet felülvizsgálata megszűnik és a Japánból származó televíziós kamerarendszerek behozatalára vonatkozó végleges dömpingellenes vámok hatályukat vesztik.

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]

a Tanács részéről

az elnök

[1] HL L 56., 1996.3.6., 1. o. A legutóbb a 2117/2005/EK rendelettel (HL L 340., 2005.12.23., 17. o.) módosított rendelet.

[2] HL L 244., 2000.9.29., 38. o. , legutóbb az 1909/2006/EK rendelettel (HL L 365., 2006.12.21., 1. o.) módosítva.

[3] HL L 365., 2006.12.21., 7. o.

[4] HL C 117., 2006.5.18., 8. o.

[5] H L L XXX, xxxxx., xx.